b"\n_START_ARTICLE_\nCa l'Oller (Fogars de la Selva)\n_START_SECTION_\nDescripci\xc3\xb3\n_START_PARAGRAPH_\nEs tracta d'un gran mas de planta rectangular que consta de planta baixa i pis superior i que est\xc3\xa0 cobert amb una teulada a dues aig\xc3\xbces de vessants a laterals. Pel que fa al seu empla\xc3\xa7ament, el mas est\xc3\xa0 assentat en un terreny lleugerament irregular i presideix una finca de gran extensi\xc3\xb3 territorial._NEWLINE_El cos original est\xc3\xa0 estructurat internament en dues crugies. La planta baixa destaca el gran portal d'arc de mig punt rebaixat i equipat amb unes dovelles de gran mida ben escairades i treballades. En el pis superior trobem dues finestres a destacar especialment la que est\xc3\xa0 ubicada sim\xc3\xa8tricament al portal d'acc\xc3\xa9s la qual tot i ser petita est\xc3\xa0 ornada amb un petit arc conopial. Tanca la fa\xc3\xa7ana en la part superior un r\xc3\xa0fec format per dues fileres de teula._NEWLINE_Amb el pas progressiu del temps el mas ha experimentat dues ampliacions posteriors. La primera, la qual es podria datar entre el segle XVII-XVIII, est\xc3\xa0 adossada a la part dreta del cos original i es tradueix a la pr\xc3\xa0ctica en un gran cos de planta rectangular, amb planta baixa i pis superior i coberta a dues aig\xc3\xbces de vessants a fa\xc3\xa7ana. De les cinc obertures compresses entre la planta baixa i el primer pis destaca el portal d'acc\xc3\xa9s d'arc de mig punt rebaixat i adovellat. Tanca la fa\xc3\xa7ana en la part superior un r\xc3\xa0fec format per tres fileres: la primera de rajola en punta de diamant, la segona de rajola plana i la tercera de teula girada._NEWLINE_La segona ampliaci\xc3\xb3, m\xc3\xa9s moderna, est\xc3\xa0 adossada en la part posterior i es manifesta en dos formats: per una banda edificiacions modernes de dues plantes a la qual s'hi accedeix per una escala i que actuaria com a habitatge. Mentre que per l'altra depend\xc3\xa8ncies de treball destinades a tasques agr\xc3\xadcoles._NEWLINE_Pel que fa al tema dels materials prima per sobre de tot un com \xc3\xa9s la pedra. Ara b\xc3\xa9 una pedra que la trobem present en dos formats diferents. Per una banda tenim la resoluci\xc3\xb3 dels murs a base de pedres fragmentades i blocs r\xc3\xbastics de pedra manipulats a cops de martell i sense desbastar i treballar i tot lligat amb morter de cal\xc3\xa7. A simple vista s'observa que les pedres no estan disposades aleat\xc3\xb2riament sin\xc3\xb3 que estan ubicades en unes filades parcialment racionals. Mentre que per l'altra tenim la pedra sorrenca i calc\xc3\xa0ria molt ben treballada i escairada, la qual \xc3\xa9s emprada per la realitzaci\xc3\xb3 de les dovelles dels dos respectius portals._NEWLINE_Exempta, en la part posterior, trobem una granja de vadells de factura moderna._NEWLINE_La masia evidencia a simple vista un molt bon estat de conservaci\xc3\xb3 que cal atribuir a les obres de rehabilitaci\xc3\xb3 i ampliaci\xc3\xb3 que es van dur a terme en el mas a finals del segle passat.\n_START_SECTION_\nHist\xc3\xb2ria\n_START_PARAGRAPH_\nEl nom de Falgars apareix citat en un document de l'any 922 relacionat amb l'esgl\xc3\xa9sia parroquial de Sant Cypriani et Santa Justa in villa Falgars. M\xc3\xa9s endavant el terme pass\xc3\xa0 a dependre dels vescomtes de Girona, despr\xc3\xa9s vescomtes de Cabrera. Amb la divisi\xc3\xb3 provincial del 1833 el municipi entr\xc3\xa0 dins la prov\xc3\xadncia de Barcelona, sent l'\xc3\xbanic de La Selva que pertany a aquesta demarcaci\xc3\xb3."